Japan ble vurdert til å være det svakeste laget i turneringen og var kun kvalifisert til turneringen som vertsnasjon. Selv om troppen var forholdsvist veltrent og spilte med motivasjon så ble spillernes manglende erfaring på toppnivå, spillernes lave høyde og vekt (177 sentimeter og 79 kilo i gjennomsnitt) samt manglende bredde på backsiden ansett som troppens største svakheter. Frem til 1998 hadde Japan stort sett spilt i B- og C-puljen ved ishockey-VM og spilte så sent som året før i C-VM. Det japanske laget ble derfor spådd til å ende sist i gruppen.